text: [{"text_idx": "#000009", "text": "Indi pareho ang gusto mo kag sang imo tiayon. Pero ang matuod indi magkubos sa tatlo ang inyo pililian:"}, {"text_idx": "#000010", "text": "Mahimo mo ipilit ang imo gusto asta nga magpasugot ang imo tiayon.\nMahimo pasugtan mo na lang ang gusto sang imo tiayon.\nMahimo nga magsugtanay kamo nga duha."}, {"text_idx": "#000013", "text": "Mahimo nga magsugtanay kamo nga duha."}, {"text_idx": "#000015", "text": "Makasalig ka nga ang pagsugtanay wala nagakahulugan nga pareho kamo nga indi magmalipayon kon himuon ninyo ini sing nagakaigo. Pero antes naton hibaluon kon paano magsugtanay, may pila ka butang nga dapat mo hibaluon."}, {"text_idx": "#000016", "text": "Agod magsugtanay dapat magbuligay. Mahimo nga naanad ka magdesisyon nga ikaw lang sang wala ka pa sing tiayon. Pero lain na subong. Dapat ang pinakaimportante sa imo kag sa imo tiayon amo ang inyo pag-asawahay, indi ang imo lang nga gusto. Binagbinaga ang mga bentaha sini imbes nga ang mga disbentaha. \u201cMas maayo ang solusyon nga mahimo sang duha ka tawo sangsa isa lang,\u201d siling sang asawa nga si Alexandra."}, {"text_idx": "#000017", "text": "Agod magsugtanay dapat mangin mabinatunon. \u201cIndi man kinahanglan nga mag-ugyon ka na lang sa ginahambal ukon ginapatihan sang imo tiayon, pero dapat binagbinagon mo man ang iya gusto,\u201d siling sang manuglaygay sa pag-asawahay nga si John M. Gottman. \u201cKon nagapungko ka nga nagakursimano kag nagalungolungo (ukon ginahunahuna mo ini nga himuon) samtang gusto hambalan sang imo tiayon ang problema, wala gid sing pasingadtuan ang inyo pag-istoryahanay.\u201d *"}, {"text_idx": "#000018", "text": "Agod magsugtanay dapat magsakripisyo. Indi gid magmalipayon ang pag-asawahay kon ang isa nagapati nga \u201csundon mo ako kay amo ini ang pinakamaayo.\u201d Mas maayo kon ang mag-asawa mapatugsilingon. \u201cMay mga tion nga nagapasugot ako para malipay ang akon bana, pero kon kaisa, sia man ang nagahimo sini,\u201d siling sang asawa nga si June. \u201cDapat amo sina ang pag-asawahay\u2014ang paghunahuna sang imo mahimo para sa imo tiayon, indi lang ang imo makuha sa iya.\u201d"}, {"text_idx": "#000019", "text": "Sugdi sing nagakaigo. Kon paano ginsugdan ang pag-istoryahanay, sa masami amo man sina kon matapos. Kon sugdan mo ini sing masakit nga mga tinaga, mahimo nga indi gid kamo magsugtanay. Gani sunda ang laygay sang Biblia: \u201cPanapti ang inyo kaugalingon sang . . . kaawa, kaayo, pagpaubos sang hunahuna, kalulo, kag pagkamapinasensiahon.\u201d (Colosas 3:12) Ini nga mga kinaiya ang makabulig sa imo kag sa imo tiayon nga likawan ang pagbaisay kag solusyonan ang problema.\u2014Prinsipio sa Biblia: Colosas 4:6."}, {"text_idx": "#000020", "text": "Hibalua kon sa diin kamo mag-ugyunay. Kon padayon gihapon nga nagabaisay kamo, mahimo nga nagapokus lang kamo sa wala ninyo ginaugyunan. Gani hibalua kon sa diin kamo mag-ugyunay. Tilawi ini:"}, {"text_idx": "#000023", "text": "Mangin handa nga bag-uhon ang imo pagtamod. Ang Biblia nagasiling: \u201cAng kada isa sa inyo maghigugma man sang iya asawa subong sang paghigugma niya sa iya kaugalingon; kag ang asawa dapat may tudok nga pagtahod sa iya bana.\u201d (Efeso 5:33) Kon may gugma kag pagtahod ang mag-asawa, handa nila nga binagbinagon ang pagtamod sang isa kag isa, kag batunon ini. Ang bana nga si Cameron nagsiling, \u201cMay mga butang nga indi mo anay gusto himuon\u2014pero bangod sa impluwensia sang imo tiayon\u2014sa ulihi manamian ka na sa sini.\u201d\u2014Prinsipio sa Biblia: Genesis 2:18."}, {"text_idx": "#000027", "text": "\u201cAng duha maayo pa sa isa.\u201d\u2014Manugwali 4:9."}, {"text_idx": "#000028", "text": "\u201cIndi maayo nga ang tawo mag-isa lamang; himoan ko sia sing kabulig nga bagay sa iya.\u201d \u2014Genesis 2:18."}, {"text_idx": "#000029", "text": "\u201cKon ginahimo mo lang ang imo gusto kag wala ka nagapamati sa imo tiayon ukon wala mo sia ginapahambal sang iya gusto, daw pareho lang nga indi ka gihapon minyo.\u201d\n\u201cDapat ginapamatian sang mag-asawa ang isa kag isa kag nagaugyunay sila sa pagdesisyon. Ini nga sahi sang pagsugtanay resulta sang pagbuligay sa baylo nga pagpaindisanay.\u201d"}, {"text_idx": "#000030", "text": "\u201cKon ginahimo mo lang ang imo gusto kag wala ka nagapamati sa imo tiayon ukon wala mo sia ginapahambal sang iya gusto, daw pareho lang nga indi ka gihapon minyo.\u201d"}, {"text_idx": "#000031", "text": "\u201cDapat ginapamatian sang mag-asawa ang isa kag isa kag nagaugyunay sila sa pagdesisyon. Ini nga sahi sang pagsugtanay resulta sang pagbuligay sa baylo nga pagpaindisanay.\u201d"}, {"text_idx": "#000032", "text": "Pirme bala kamo nagabaisay nga mag-asawa? Tun-i ang mga prinsipio sa Biblia nga makabulig sa inyo pag-asawahay."}]